Diari Oficial de la Generalitat Valenciana


Sumari del DOGV 9533, del 14-02-2023 (2023/1451)

RESOLUCIÓ de 7 de febrer de 2023, de la directora general de Recursos Humans, per la qual, en execució de la sentència 703/2022, de data 05.10.2022, recaiguda en el recurs d'apel·lació 13/2022 corresponent al procediment ordinari 425/2021 del Jutjat Contenciós Administratiu número 10 de València, s'exterioritzen les raons de la concreta oferta de places efectuada per a la provisió de vacants de facultatiu o facultativa especialista en psiquiatria d'institucions sanitàries de la Conselleria de Sanitat Universal i Salut Pública, convocada mitjançant la Resolució d'1 d'agost de 2016, del director general de Recursos Humans i Econòmics.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9533

Data del DOGV
:   14-02-2023

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2023/1451


Data del document
:   07-02-2023

Organisme emissor
:   Conselleria de Sanitat Universal i Salut Pública

Tipus de document
:   Resolució

Anàlisi jurídica

 Descriptors 

:   * Conselleria de Sanitat Universal i Salut Pública

RESOLUCIÓ de 7 de febrer de 2023, de la directora general de Recursos Humans, per la qual, en execució de la sentència 703/2022, de data 05.10.2022, recaiguda en el recurs d'apel·lació 13/2022 corresponent al procediment ordinari 425/2021 del Jutjat Contenciós Administratiu número 10 de València, s'exterioritzen les raons de la concreta oferta de places efectuada per a la provisió de vacants de facultatiu o facultativa especialista en psiquiatria d'institucions sanitàries de la Conselleria de Sanitat Universal i Salut Pública, convocada mitjançant la Resolució d'1 d'agost de 2016, del director general de Recursos Humans i Econòmics. [2023/1451]  
  
Per la Resolució d'1 d'agost de 2016, del director general de Recursos Humans i Econòmics, es va convocar un concurs oposició pel torn d'accés lliure per a la provisió de 16 vacants de facultatiu/iva especialista en psiquiatria d'institucions sanitàries de la Conselleria de Sanitat Universal i Salut Pública (DOGV 7867, 07.09.2016).  
Per la Resolució de 18 de febrer de 2019, de la Direcció General de Recursos Humans, s'ofereixen places a les persones aspirants aprovades en el concurs oposició pel torn lliure per a la provisió de vacants de la categoria de facultatiu/iva especialista en psiquiatria d'institucions sanitàries de la Conselleria de Sanitat Universal i Salut Pública.  
  
Es va incoar el procediment ordinari 425/2021, del Jutjat Contenciós Administratiu número 10 de València i va recaure la Sentència número 703/2022 al recurs d'apel·lació 13/2022, de data 05.10.2022, per la qual es desestima aquest recurs i, en conseqüència, es confirma la sentència recorreguda la part dispositiva de la qual exigeix a l'Administració l'exteriorització de les raons de la concreta oferta de places efectuada en el concurs oposició esmentat.  
La convocatòria, aprovada per la Resolució d'1 d'agost de 2016 del director general de Recursos Humans i Econòmics, per a la provisió de vacants de facultatiu/iva especialista en psiquiatria d'institucions sanitàries de la Conselleria de Sanitat Universal i Salut Pública, conforme a la normativa d'aplicació i al principi de la potestat autoorganizativa de l'Administració, reuneix els criteris exigits per a tots els processos selectius:  
En primer lloc, la consolidació d'equips assistencials, ja que moltes categories professionals, especialment les sanitàries, compten amb un índex elevat de temporalitat, que pretén ser reduït amb la publicació de convocatòries per a la cobertura de personal estatutari fix.  
  
En segon lloc, la disminució dels desequilibris ocasionats per factors socials, personals i geogràfics que puguen generar-se entre províncies segons l'elecció dels professionals, tenint en compte que existeixen dades reals que informen d'aquest fet, i que indiquen la preferència d'uns determinats departaments de salut sobre uns altres per a la prestació de serveis propis de la categoria professional a ocupar.  
Finalment, la cerca de l'equilibri entre les tres províncies de la Comunitat Valenciana, segons la població a assistir. Així, si s'observa la relació de places oferides, a Castelló s'ofereixen 2 places, a Alacant, 6 i a València, província amb major població a assistir, un total de 8 places, distribuïdes, en la seua majoria, per centres de treball situats en la capital d'aquesta.  
Per tot això, de conformitat amb la normativa d'aplicació i, segons la competència atribuïda per l'article 17 del Decret 185/2020, de 16 de novembre, d'aprovació del Reglament orgànic i funcional de la Conselleria de Sanitat Universal i Salut Pública, resolc:  
Donar per executada la Sentència 336/2021, de data 04.10.2021, recaiguda en el procediment ordinari 425/2021 del Jutjat Contenciós Administratiu número 10 de València, contra la Conselleria de Sanitat Universal i Salut Pública i confirmada per la Sentència número 703/22 del recurs d'apel·lació 13/2022, de data 05.10.2022, de la Secció Segona de la Sala Contenciosa Administrativa del Tribunal Superior de Justícia de la Comunitat Valenciana, amb l'exteriorització de les raons de la concreta oferta de places efectuada per a la provisió de vacants de facultatiu o facultativa especialista en psiquiatria d'institucions sanitàries de la Conselleria de Sanitat Universal i Salut Pública, convocada mitjançant la Resolució d'1 d'agost de 2016, del director general de Recursos Humans i Econòmics.  
  
Contra aquesta resolució podrà interposar-se un incident d'execució de sentència, segons disposen els articles 109 i concordants de la Llei 29/1998, de 13 de juliol, de la jurisdicció contenciosa administrativa.  
  
  
València, 7 de febrer de 2023.- La directora general de Recursos Humans: Carmen López Delgado.